**Budapest Főváros XI. Kerület Újbuda Önkormányzata Képviselő-testülete**

5/2021. (I. 29.) önkormányzati rendelete

**a rászorult személyek támogatásáról szóló 10/2015. (II. 25.) XI.ÖK rendelet módosításáról**

Budapest Főváros XI. Kerület Újbuda Önkormányzata Polgármestere – a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján – a Képviselő-testületnek a szociális igazgatásról és szociális ellátásokról szóló 1993. évi III. törvény 10. § (1) bekezdésében, 26. §-ában, 45. §-ában, 48. § (4) bekezdésében és 132. § (4) bekezdéseg) pontjában kapott felhatalmazása alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 11a. pontjában meghatározott feladatkörében eljárva a következőket rendeli el:

**1. §** A rászorult személyek támogatásáról szóló 10/2015. (II. 25.) XI.ÖK rendelet (a továbbiakban: Rendelet) 5. § (1) bekezdése helyébe a következő rendelkezés lép:

„(1) A lakásfenntartáshoz, a tartósan beteg hozzátartozó ápolásához, a gyógyszerkiadáshoz, továbbá a köznevelési intézményt látogató gyermek étkeztetéséhez az Önkormányzat rendszeres újbudai támogatást állapít meg a 6-12. §-ban szabályozott feltételekkel. Az egy személy részére havi rendszerességgel, több jogcímen megállapított rendszeres újbudai támogatás egybeszámított havi összege nem haladhatja meg a minimálbér húsz százalékát.”

**2. §** A Rendelet 8. § (2) bekezdés a) pontja helyébe a következő rendelkezés lép:

*(Az (1) bekezdés szerint nyújtott támogatás havonkénti összege, ha a kérelmező)*

„a) családjában az egy személyre jutó jövedelem a minimálbér ötven százalékát

aa) meghaladja, ötezer forint,

 ab) nem haladja meg, nyolcezer forint,”

**3. §** A Rendelet 13. § (3) bekezdése helyébe a következő rendelkezés lép:

„(3) Egy család esetében, egy naptári éven belül legfeljebb négy alkalommal állapítható meg rendkívüli újbudai támogatás. A négy alkalom lejártát követően rendkívüli újbudai támogatás csak kórházi kezelés, a kérelmező sérelmére elkövetett bűncselekmény, közeli hozzátartozó halála, vagy elemi kár esetén és a rendszeres pénzellátás megállapításáig terjedő időszakban, továbbá a kérelmezőt életvitelében jelentősen akadályozó vagy hátrányt okozó, váratlan esemény bekövetkezte esetén állapítható meg.”

**4. §** A Rendelet 13/C. §-a a következő (2a) bekezdéssel egészül ki:

„(2a) A támogatás felhasználását – a folyósítást követő második hónap utolsó napjáig – a nyelvvizsga díj befizetését igazoló bizonylat benyújtásával kell igazolni. A határidő elmulasztása esetén a támogatásban részesülő személy részére az igazolás bemutatásáig – a krízishelyzet esetén nyújtott rendkívüli újbudai támogatás kivételével – e rendelet szerinti támogatás nem állapítható meg.”

**5. § (1)** Ez a rendelet a kihirdetését követő napon lép hatályba.

**(2)** Hatályát veszti a Rendelet 8. § (3) bekezdése.

|  |  |
| --- | --- |
| **dr. László Imre** **polgármester** | **Vargáné dr. Kremzner Zsuzsanna****jegyző** |